CELEX: 52015PC0552
Language: da
Date: 2015-11-06
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 6.11.2015
            COM(2015) 552 final
            2015/0256(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
               
               
                  Ved breve registreret i Kommissionen den 15. juli 2015 og den 20. august 2015 anmodede Belgien om tilladelse til fortsat at momsfritage afgiftspligtige personer, hvis årlige omsætning ikke overstiger modværdien i national valuta af 25 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 3. september 2015 de øvrige medlemsstater om Belgiens anmodning. Ved brev af 4. september 2015 underrettede Kommissionen Belgien om, at den rådede over alle nødvendige oplysninger for at kunne vurdere anmodningen.
               
            
            
               •Generel baggrund
            
            
               
                  Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.
               
               
                  I henhold til artikel 285 i momsdirektivet kan de medlemsstater, som ikke har benyttet artikel 14 i Rådets direktiv 67/288/EØF
                     1
                  , indrømme afgiftsfritagelse til afgiftspligtige personer, hvis årlige omsætning højst er lig med 5 000 EUR. Da Belgien ikke gjorde brug af denne mulighed, medførte dette anvendelsen af en særlig lav tærskel, der i 2012 svarede til 5 580 EUR.
               
               
                  I 2012 anmodede Belgien om en fravigelse for at kunne forenkle momsforpligtelser for små virksomheder og for at gøre momsopkrævningen lettere for den nationale skatteforvaltning. Ved Rådets gennemførelsesafgørelse 2013/53/EU af 22. december 2013
                     2
                   fik Belgien tilladelse til at indrømme afgiftsfritagelse til afgiftspligtige personer, hvis årsomsætning ikke overstiger 25 000 EUR, indtil den 31. december 2015. Denne foranstaltning er valgfri for afgiftspligtige personer. Belgien har nu anmodet om en forlængelse af denne foranstaltning.
               
               
                  Selv om der blev givet tilladelse til at anvende fritagelsen for en omsætning på op til 25 000 EUR, anvendte Belgien i praksis, og som første skridt, en lavere tærskel på 15 000 EUR fra den 1. april 2014. Ifølge oplysninger tilvejebragt af Belgien førte denne første ændring af tærsklen i 2014 til en stigning på 18 942 afgiftspligtige personer, der i henhold til SMV-ordningen er fritaget for moms (fra 79 190 til 98 132, eller 23,9 %). I forhold til det samlede antal afgiftspligtige personer udgør dette en stigning fra 7,4 % til 11,4 %. Fra indførelsen af denne tærskel har den budgetmæssige indvirkning af foranstaltningen været på 0,0074 % af de samlede momsindtægter i 2014. For hele året 2014 svarer indvirkningen til 0,0188 % af de samlede momsindtægter.
               
               
                  På grundlag af denne erfaring er Belgien af den opfattelse, at fravigelsesforanstaltningen har medført en forenkling for afgiftspligtige personer såvel som for skatteforvaltningen, og ønsker derfor fra 2016 at hæve denne tærskel til det oprindelige loft på 25 000 EUR. Belgien mener, at dette vil mindske den administrative byrde for yderligere et antal små virksomheder, der som nævnt ville kunne vælge at fortsætte med at anvende de normale momsregler. Samtidig vil indvirkningen af foranstaltningen på de samlede momsindtægter, der opkræves ved det endelige forbrug, være ubetydelig. 
               
               
                  Da Belgien ikke anmoder om en højere tærskel, end hvad der tidligere er godkendt, kan fravigelsen forlænges, uden at det er nødvendigt at ændre dens indhold. Det foreslås derfor, at fravigelsen skal gælde i endnu en periode indtil den 31. december 2018, dog senest indtil tidspunktet for ikrafttrædelsen af et direktiv, hvori der fastsættes tærskler for den årlige omsætning, under hvilken afgiftspligtige personer kan fritages for moms.
               
            
            
               Overensstemmelse med gældende bestemmelser på området:
            
            
               
                  Andre medlemsstater har fået tilladelse til lignende fravigelser. Polen
                     3
                   blev indrømmet en tærskel på 30 000 EUR, Litauen
                     4
                   en tærskel på 45 000 EUR, Letland
                     5
                   og Slovenien
                     6
                   en tærskel på 50 000 EUR, og Italien
                     7
                   og Rumænien
                     8
                  en tærskel på 65 000 EUR.
               
            
            
               •Overensstemmelse med andre EU-politikker
            
            
               
                  Foranstaltningen er i overensstemmelser med EU's målsætninger for små virksomheder som omhandlet i Kommissionens meddelelse "Tænk småt først – En "Small Business Act" for Europa"
                     9
                  .
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Momsdirektivets artikel 395.
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget henhører under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde.
               
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
               
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
               
            
            
               •Reguleringsmiddel/reguleringsform
            
            
               
                  Foreslået reguleringsmiddel: Rådets gennemførelsesafgørelse
               
               
                  I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en gennemførelsesafgørelse vedtaget af Rådet det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Ikke relevant.
            
            
               •Høringer af interesserede parter
            
            
               
                  Ikke relevant.
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Formålet med forslaget til Rådets gennemførelsesafgørelse er at videreføre en forenklingsforanstaltning i yderligere tre år, som fjerner mange af momsforpligtelserne for virksomheder, hvis årsomsætning ikke er over 25 000 EUR, og som derfor potentielt har en positiv indvirkning i form af en reduktion af de administrative byrder for virksomhederne og skatteforvaltningen, uden at det har nogen større konsekvenser for de samlede momsindtægter. Da fravigelsen har begrænset rækkevidde og varighed, vil følgerne under alle omstændigheder være begrænsede.
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for EU-budgettet, eftersom Belgien vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.
               
            
         
         
            
               5.FAKULTATIVE ELEMENTER
            
            
               
                  Forslaget indeholder en udløbsklausul. Fravigelsen udløber automatisk den 31. december 2018.
               
            
            
               2015/0256 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  10
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 285 i direktiv 2006/112/EF kan de medlemsstater, som ikke har benyttet artikel 14 i Rådets andet direktiv 67/228/EØF af 11. april 1967 om harmonisering af medlemsstaternes lovgivning om omsætningsafgifter – Det fælles merværdiafgiftssystems struktur og de nærmere regler for dets anvendelse
                  11
               , indrømme afgiftsfritagelse til afgiftspligtige personer, hvis årlige omsætning ikke overstiger 5 000 EUR. Belgien har anmodet om, at denne tærskel hæves til 25 000 EUR.
            
            
               (2)Ved Rådets gennemførelsesafgørelse 2013/53/EU
                  12
                fik Belgien som fravigelse tilladelse til indtil den 31. december 2015 at indrømme momsfritagelse til afgiftspligtige personer, hvis årsomsætning ikke overstiger 25 000 EUR. Denne foranstaltning fritager disse afgiftspligtige personer for alle eller nogle af de forpligtelser, der vedrører moms, som omhandlet i afsnit XI, kapitel 2 til 6, i direktiv 2006/112/EF. I praksis har Belgien ikke gjort brug af den tilladte tærskel, men har fra den 1. april 2014 anvendt en tærskel på 15 000 EUR.
            
            
               (3)Ved breve registreret i Kommissionen den 15. juli 2015 og den 20. august 2015 anmodede Belgien på ny om tilladelse til at anvende en tærskel for fritagelse på 25 000 EUR.
            
            
               (4)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen de øvrige medlemsstater ved brev af 3. september 2015 om Belgiens anmodning. Ved brev af 4. september 2015 underrettede Kommissionen Belgien om, at den rådede over alle nødvendige oplysninger for at kunne vurdere anmodningen.
            
            
               (5)Ifølge oplysninger tilvejebragt af Belgien er yderligere 18 942 afgiftspligtige personer omfattet af anvendelsen af den forhøjede tærskel på 15 000 EUR, og det har ført til en anslået reduktion af statens momsindtægter på ca. 0,0188 % i 2014.
            
            
               (6)Eftersom den anvendte tærskel har medført en begrænsning af momsforpligtelserne for de mindste virksomheder, og disse virksomheder stadig kan vælge at være underlagt den almindelige momsordning i henhold til artikel 290 i direktiv 2006/112/EF, bør Belgien gives tilladelse til at anvende en tærskel på 25 000 EUR, da det kan indebære en yderligere begrænsning af momsforpligtelserne for små virksomheder. Derved forfølges målsætningerne i Kommissionens meddelelse "Tænk småt først – En "Small Business Act" for Europa"
                  13
               .
            
            
               (7)Ifølge Belgien vil fravigelsesforanstaltningen kun i ubetydelig grad påvirke de samlede indtægter fra afgifter, der opkræves ved det endelige forbrug.
            
            
               (8)Fravigelsesforanstaltningen vil ikke få negativ indvirkning på Unionens egne indtægter hidrørende fra moms, idet Belgien foretager en kompensationsberegning i henhold til artikel 6 i Rådets forordning (EØF, EURATOM) nr. 1553/89.
            
            
               (9)Gennemførelsesafgørelse 2013/53/EU bør derfor ændres —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               I artikel 2, stk. 2, i gennemførelsesafgørelse 2013/53/EU ændres datoen "den 31. december 2015" til "den 31. december 2018".
            
            
               Artikel 2
            
            
               Denne afgørelse er rettet til Kongeriget Belgien.
            
            
               Udfærdiget i Bruxelles, den .
            
            
               
                     På Rådets vegne
               
               
               
               
                     Formand
               
            
            
               
               
               
                     Formand
               
            
         
         
            
                  
                     (1)
                  EFT 71 af 14.4.1967, s. 1303/67.
               
               
                  
                     (2)
                  EUT L 22 af 25.1.2013, s. 13.
               
               
                  
                     (3)
                  Rådets gennemførelsesafgørelse 2015/1173/EU af 14. juli 2015 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 189 af 17.7.2015, s. 36).
               
               
                  
                     (4)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 44).
               
               
                  
                     (5)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46).
               
               
                  
                     (6)
                  Rådets gennemførelsesafgørelse 2013/54/EU af 22. januar 2013 om bemyndigelse af Republikken Slovenien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 22 af 25.1.2013, s. 15).
               
               
                  
                     (7)
                  Rådets gennemførelsesafgørelse 2013/678/EU af 15. november 2013 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 35).
               
               
                  
                     (8)
                  Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (9)
                  KOM(2008) 394 af 25. juni 2008.
               
               
                  
                     (10)
                  EUT L 347 af 11.12.2006, s. 1.
               
               
                  
                     (11)
                  EFT 71 af 14.4.1967, s. 1303/67.
               
               
                  
                     (12)
                  Rådets gennemførelsesafgørelse af 22. januar 2013 om bemyndigelse af Kongeriget Belgien til at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 22 af 25.1.2013, s. 13-14).
               
               
                  
                     (13)
                  KOM(2008) 394 af 25. juni 2008.